E-2848/2009

Mál þetta var höfðað 13. febrúar 2009 og dómtekið 18. þ.m.

Stefnandi er Tryggingamiðstöðin hf., Síðumúla 24, Reykjavík.

Stefndi er Gullhamrar ehf., Beykihlíð 25, Reykjavík.

Stefnandi krefst þess að stefndi verði dæmdur til að greiða honum skuld að fjárhæð 146.785 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 146.785 krónum frá 7. febrúar 2008 til greiðsludags, allt að frádregnum innborgunum að upphæð 954 krónur. Þá krefst stefnandi málskostnaðar úr hendi stefnda.

Stefndi krefst sýknu af kröfum stefnanda og málskostnaðar úr hendi hans.

Stefnandi lýsir málsatvikum og málsástæðum á eftirfarandi hátt:

„Málavextir eru þeir að hinn 23. júní 2005 varð tjón á gólfi í húsnæði stefnda með þeim hætti að parket varð fyrir skemmdum af völdum leka. Stefnandi bætti stefnda allt tjónið, þ.m.t. virðisaukaskatt á íhluti og vinnu. Þar sem að stefndi er skráður aðili bar honum skv. III. grein minnisatriða um vsk. og vátryggingar frá ríkisskattstjóra 17. janúar að telja þennan skatt til innskatts hjá sér og endurgreiða hann stefnanda. Virðisaukaskattur þessi var kr. 183.107 skv. reikningi frá Gæða gólfum ehf. dags. 22.08.2005. Við framsetningu kröfunnar hefur verið dregin frá greiðsla að fjárhæð kr. 36.322 sem greidd var inná skuldina áður en innheimtuaðgerðir lögmanns hófust. Auk þessa hefur verið greidd innborgun inná skuldina þann 27. febrúar 2008 að fjárhæð kr. 954 sem tekið verður tillit til við uppgjör kröfunnar miðað við stöðu hennar á innborgunardegi. Eftirstöðvar skuldarinnar hafa ekki fengist greiddar þrátt fyrir innheimtutilraunir og er því nauðsynlegt að höfða mál til greiðslu hennar. Dráttarvaxta er krafist frá gjalddaga skv. skuldayfirliti.“

Af hálfu stefnanda er lagt fram: 1) Skuldayfirlit, sent stefnda 18. febrúar 2008, sem tilgreinir annars vegar skuld vegna tjóns 2508761 þann 23. júní 2005 að upphæð 146.785 krónur og hins vegar vegna tjóns 10. október 2007 að upphæð 352.114 krónur. 2) Útprentun, sem er sögð vera úr athugasemdakerfi stefnanda, um tjónsatburð 2508761. Þar er m.a. skráð: „Tilkynning um virðisaukaskatt send 05.10.2005. Lokaítrekun um VSK 23.02.2006. Tilkynning um virðisaukaskatt send 07.02.2008.“ 3) Ljósrit reiknings Gæða gólfa ehf., dags. 22. ágúst 2005, á hendur stefnda í máli þessu vegna efnis og vinnu við parketslípun. Reikningurinn er samtals að upphæð 930.484 krónur, þar af virðisaukaskattur 183.107 krónur. 4) Innheimtubréf lögmanns stefnanda til stefnda, dags. 19. desember 2008. Þar er heimildarskjali lýst þannig að útgáfudagur sé 1. september 2005 og gjalddagi 7. febrúar 2008, upphæð 146.785 krónur, og kröfunni lýst þannig að um sé að ræða endurgreiddan útlagðan vsk. vegna tjóns þann 23. júní 2005 og 10. október 2007. Höfuðstóll kröfunnar er 146.785 krónur. 5) Minnisatriði ríkisskattstjóra um virðisaukaskatt og vátryggingar, lögð fram á félagsfundi Sambands íslenskra tryggingafélaga 22. janúar 1990. Þar segir í III. grein: „Láti tryggingarfélag gera við tjónamun greiðir það virðisaukaskatt af viðgerðinni og fær hann ekki frádreginn, sbr. lið I. Sé tryggingartaki (tjónþoli) skráður aðili getur hann hins vegar talið þennan skatt til innskatts hjá sér að uppfylltum eftirfarandi skilyrðum: - Vátryggingarfélagið afhendi tjónþola frumrit kvittaðs reiknings fyrir viðgerðinni. – Á reikningi viðgerðaraðila komi fram að viðgerðin sé vegna eignar tryggingartaka, þ.e. fram skal koma lýsing þeirrar eignar sem viðgerð varðar og hver sé eigandi.“

Málsástæður stefnda: Hann viðurkennir ekki kröfu stefnanda og kannast ekki við að hafa greitt inn á hana 36.322 krónur og 954 krónur. Hann hafi ekki fengið frá stefnanda frumrit þess reiknings sem um ræðir í málinu. Honum hafi fyrst verið tilkynnt um kröfu stefnanda 7. febrúar 2008 enda sé dráttarvaxta krafist frá þeim degi. Samkvæmt 24. gr. laga nr. 50/1988 sé vanalegt uppgjörstímabil fyrir virðisaukaskatt tveir mánuðir og samkvæmt 5. gr. 2. mgr. reglugerðar nr. 192/1993, sem sett hafi verið með stoð í þeim lögum, skuli fara fram afstemming á frádrætti virðisaukaskatts í lok árs. Stefndi hafi þannig ekki getað nýtt sér innskatt til frádráttar í febrúar 2008 eða í lok þess árs þar sem reikningurinn hafi verið dagsettur 22. ágúst 2005 auk þess sem stefndi hafi aldrei fengi frumrit hans. Að vísu séu í lögum nr. 50/1988 nokkuð teygjanleg ákvæði um lengingu en frumrit reikningsins hafi sem fyrr segir ekki borist honum og slíkt íþyngjandi verklag verði ekki lagt á hann samkvæmt alþekktum sjónarmiðum. Stefnandi geti ekki byggt kröfugerð sína á málsástæðum sem hann hafi ekki undirbyggt af sinni hálfu og beri þá sérstaklega að líta til starfsemi hans og þeirrar reynslu og sérþekkingar sem ætla verði að hann búi yfir.

Engin gögn hafa verið lögð fram sem sýni þær greiðslur inn á kröfu stefnanda sem fram er haldið af hans hálfu og er ósannað að þær hafi farið fram. Þá hafa engin afrit bréfa stefnanda til stefnda verið lögð fram og ósannað að frumrit umstefnds reiknings hafi verið sent honum eða nokkrar áminningar eða ítrekanir af hálfu stefnanda. Hið fyrsta sem sannanlega var sent stefnda varðandi kröfugerð stefnanda er bréf, dagsett 18. ágúst 2008, sem þó er afar óljóst að efni, og innheimtubréf lögmanns stefnanda 19. desember s. á. Samkvæmt þessu er ósannað gegn neitun stefnda að meginskilyrði III. greinar minnisatriða ríkisskattstjóra, sem kröfugerð stefnanda hvílir einkum á, hafi verið uppfyllt og stefnandi hefur sýnt verulegt tómlæti við að gæta ætlaðs réttar síns sem skapar stefnda, hvað sem öðru líður, óhagræði sem honum er ekki skylt að þola.

Samkvæmt þessu er niðurstaða málsins sú að sýkna beri stefnda af kröfum stefnanda. Dæma ber stefnanda til að greiða stefnda málskostnað og er hann ákveðinn 75.000 krónur.

Mál þetta dæmir S-kk-nf H. S-kk-nf héraðsdómari.

D ó m s o r ð:

Stefndi, Gullhamrar ehf., er sýkn af kröfum stefnanda, Tryggingamiðstöðvarinnar hf.

Stefnandi greiði stefnda 75.000 krónur í málskostnað.

S-kk-nf H. S-kk-nf